钦定古今图书集成/明伦汇编/闺媛典/第370卷 > 《跋徐夫人所书华严经梁武忏》
## 钦定古今图书集成/明伦汇编/闺媛典/第370卷 > 《跋徐夫人所书华严经梁武忏》

宋周必大

郁林蔡侯子羽故母徐氏，三衢人，宣和间刑部侍郎
讳敷言之女，潜心内典，学虞世南书。尝手写《华严经》
《梁武忏》，皆终部帙，所谓女人身得度者。其子将藏是
书于名山，求予一言。予谓夫人为如此，郗氏之业，在
所不论，二经果报，宁复弃捐？《华严经》云：“南方国有长
者妻，名曰善慧，见佛神力，心生觉悟。”《法华经》云：“比丘
尼㤭昙毗得佛授记，后名光相如来。”予知夫人此念
不断，将尽味来世，岂止资其冥福而已。庆元丙辰六
月丙寅。